Birthe Rønn Hornbech (V), 2012-03-20:
Det er åbenbart nødvendigt igen at stille spørgsmålet om, hvad virkeligheden tilbage fra Adam og Evas tid er.
Hvad er virkeligheden i menneskehedens og dyrenes historie?
Virkeligheden er, at vi er skabt som mand og kvinde, som han og hun, ellers ville verden være øde.
Den danske lovgivning er indrettet efter dette naturgivne, at menneskene er to køn.
Jamen er de mennesker af samme køn, der lever sammen, da ikke lige så gode mennesker?
Er homoseksuelles kærlighed ikke lige så stor?
Er vi ikke alle skabt af Gud?
Rækkes Guds nåde og velsignelse ikke både til homoseksuelle og heteroseksuelle?
Men det vedrører bare ikke lovforslaget.
Sagen er jo, at regeringen vil ophæve de naturgivne forskelle.
Det er den opfattelse, der fører til, at 95 pct. af befolkningen, nemlig de heteroseksuelle, nu tvinges til en ny ægteskabsforståelse.
Børn født i ægteskab skal tvinges til en ny forståelse, i en ny børnelov og faderskabslov skal der være kønsneutralitet – ingen far, ingen mor, kun forældremyndighed.
Børnene tages som gidsler for regeringens lighedsideologi.
De homoseksuelle tages i virkeligheden som gidsler, for mindretalsrettighederne udslettes.
Man kan jo ikke på samme tid både være ens og påberåbe sig forskellighed.
Juridisk er lovforslaget noget makværk.
Først lovgiver vi om ideologien, siger regeringen, og konsekvenserne ser vi så på senere.
Måske til næste år får vi at vide, hvad det egentlig er, vi skal vedtage nu.
Den rækkefølge er for øvrigt også helt i strid med Justitsministeriets egne retningslinjer.
Det drejer sig om hele ægteskabsforståelsen; det drejer sig om børnenes retsstilling; det drejer sig om alle de andre snesevis af love, hvori ægtefæller, forældremyndighed og børn og faderskab er nævnt.
Med dette forslag føres Folketinget bag lyset.
Vi tvinges til at lovgive med bind for øjnene.
Også folkekirken forsøges taget som gidsel.
Folkekirken bruges som løftestang for regeringens lighedsideologi.
Arbejdet i det kirkeministerielle udvalg, der konkluderede sidste år , drejer sig netop ikke om ægteskab, det drejer sig om registreret partnerskab, for der er forskel.
Der er forskel, og den forskel bør ikke overtrumfes af noget kønsneutralt, som er fuldstændig i strid med virkeligheden.
Men det er det, regeringen nu tvinger os til: En kønsneutralitet trækkes ned over hele det danske folk og folkekirken.
Regeringen ændrer ved lov den historiske, folkelige, kulturelle, teologiske, kristne opfattelse af ægteskabet, uden at det har været drøftet.
Det er trange tider i Danmark med en regering, der i den grad lader hånt om en folkelig og kirkelig debat om så livsnære forhold, der vedrører os alle.
I dag forsøger regeringen med et pennestrøg at udslette en ældgammel kultur og folkelig teologisk selvforståelse, nemlig at vi er to køn og vi er mindretal og flertal.
Til trods for at et flertal af biskopper beder om tid til at drøfte forslaget, tramper regeringen hen over folkekirken.
Forholdet mellem stat og kirke forskydes smerteligt.
Jeg ved ikke, om det er, fordi regeringen venter snart at blive væltet ned af taburetterne, at man har dette hastværk.
Det må jo være den eneste grund, for der er ellers slet, slet ingen grund – uden altså trangen til åndløs magtudøvelse og trangen til at køre åndsfriheden over.